Austatud K.S.    Alustan Teie küsimusele vastamist Teie kirja lõpust.    Kaebus  kohtutäituri tegevuse peale tuleb vastavalt täitemenetluse seadustiku paragrahvi 217 lõikele 1 esitada samale kohtutäiturile kümne päeva jooksul otsusest või tegevusest teadasaamisest. Juhul, kui Te olete mõjuval põhjusel kaebetähtaja mööda lasknud, saate koos kaebusega esitada taotluse kaebetähtaja ennistamiseks. Ühe ennistamise alusena on kohtud aktsepteerinud ka olukorda, kui kaebuse esitajale ei ole selgitatud kaebevõimalusi ja -tähtaegu.    Kohtutäitur täidab kohtulahendit vastavalt  täitemenetluse seadustikus kehtestatud korrale. Konto arestimisest tuleb võlgnikku teavitada viivitamatult peale konto arestimist. Teie küsimusest ei ole paraku võimalik välja lugeda infot Teie poolt sõlmitud maksegraafiku sisu kohta- kellega Te selle kokku leppisite ning ka graafikut ka täideti.    Mis puudutab nõuete aegumist, siis aegumist kohaldab kohus ainult poole nõudmisel- see tähendab, et peate asja menetlemisel kohtus ise nõudma, et kohus kohaldaks aegumist. Kas Teie vastu suunatud nõue ka  tegelikult on aegunud, ei ole antud andmetele tuginedes võimalik öelda. Lepingulise nõude, mille aegumisaeg on üldiselt kolm aastat, aegumine võib teatud juhtudel ka kas peatuda või katkeda.    Juhul, kui kohus tegi Teie suhtes tagaseljaotsuse, kutsumata Teid kohtusse või edastamata Tele hagimaterjale, võib olla alus teistmisavalduse esitamiseks Riigikohtusse. Antud avaldus tuleb advokaadi vahendusel teha kahe kuu jooksul hetkest, kui kohtuotsus Teile kätte toimetati.    Soovitaksin Teil  alustada dokumentide, millede alusel Teilt võlg välja mõisteti, tutvumisega. Neid saate näha kohtumajas kus kohtuotsus tehti- kohtu kantseleis on Teil võimalik tutvuda Teid puudutava kohtuasja toimikuga ning seejärel peate otsustama, kas on võimalik või otstarbekas vaidlust uuesti avada.    Edu soovides    Agu Rillo  SG õigusbüroo